PIKT / Prednáška 8 / 22.4.2013

# Elektronický podpis v podmienkach SR

Dňa 15. marca 2002 bol Národnou radou SR prijatý zákon č. 215/2002 Z.z. o elektronickom podpise a o zmene a doplnení niektorých zákonov.

Zákon upravuje vzťahy vznikajúce v súvislosti s vyhotovovaním a používaním elektronického podpisu, práva a povinnosti fyzických a právnických osôb, hodnovernosť a ochranu el. dokumentov, ktorého sú podpísané el. podpisom. Vychádza zo Smernice Európskej únie č.119/93/EC z decembra 1999.

**Náročný bezpečnostný úrad** je ústredným orgánom štátnej správy, ktorý je výkonným orgánom.

Elektronický podpis je informácia pripojená alebo logicky spojená s elektronickým dokumentom, ktorá musí spĺňať:

* nemožno ju efektívne vyhotoviť bez znalosti súkromné kľúča a elektronického dokumentu,
* na základe znalosti tejto informácie a verejného kľúča patriacemu k súkromnému kľúču použitému pri jej vyhotovení možno overiť, že elektronický dokument, ku ktorému je pripojená alebo s ním inak logicky spojená, je zhodný s elektronickým dokumentom použitým na jej vyhotovenie.

## Základné vlastnosti

* identifikácia autora,
* integrita,
* nepopierateľnosť autorstva,
* nemožnosť podpísať prázdny dokument.

**Identifikácia autora**

Spôsob overenia a vyhotovenia elektronického podpisu a umožňuje spoľahlivo určiť, ktorá fyzická osoba elektronický podpis vyhotovila.

**Integrita**

Neporušenosť dokumentu alebo pozitívne overenie el. podpisu zaručuje, že dokument nebol po podpise (napr. počas prenosu) zmenený, upravovaný alebo poškodený.

**Nepopierateľnosť autorstva**

Jednoznačné priradenie autorstva dokumentu podpisovateľovi. Nemožnosť odoprieť autorstvo dokumentu.

**Elektronický dokument**

Je dokument, ktorý je vyhotovovaný alebo použitý v počítači, napr. faktúra, zmluva, rôzne druhy podaní. Elektronickým podpisom môžeme podpísať všetky elektronické dokumenty.

Podpisovateľ vyhotoví elektronický podpis elektronického dokumentu tak, že na základe svojho súkromného kľúča a elektronického dokumentu vyhotoví **nový údaj**, ktorý spĺňa uvedené podmienky.

**Súkromným kľúčom** je tajná informácia, ktorá slúži na vyhotovenie elektronického podpisu elektronického dokumentu. Je to akoby kód, ktorým disponuje len **podpisovateľ**, teda fyzická osoba, ktorá je držiteľom súkromného kľúča a je schopná pomocou tohto kľúča vyhotoviť elektronický podpis elektronického dokumentu.

**Verejný kľúč** je informácia dostupná overovateľovi, ktorá slúži na **overenie** správnosti elektronického podpisu vyhotovenému pomocou súkromného kľúča patriaceho k danému verejnému kľúču.

Na to, aby bolo možné overiť správnosť podpisu, je potrebné mať **certifikát**. Je to elektronický dokument, ktorým vydavateľ certifikátu potvrdzuje, že v certifikáte uvedený verejný kľúč patrí osobe, ktorej je certifikát vydaný.

## Zaručený elektronický podpis

Je vyhotovený pomocou súkromného kľúča, ktorý je určený na vyhotovovanie zaručeného elektronického podpisu. Možno ho vyhotoviť len s použitím bezpečného zariadenia na vyhotovovanie elektronického podpisu.

Spôsob jeho vyhotovovania umožňuje spoľahlivo určiť, ktorá fyzická osoba zaručený elektronický podpis vyhotovila. Na verejný kľúč patria k súkromnému kľúču použitému na vyhotovovanie zaručeného elektronického podpisu je vydaný kvalifikovaný certifikát.

Zaručený elektronický podpis je **platný**, ak elektronický dokument, ku ktorému je zaručený elektronický podpis pripojený alebo s ním inak logicky spojený, **je zhodný** s dokumentom použitým na jeho vyhotovenie, čo sa **overilo** použitím verejného kľúča.

**V styku s orgánmi verejnej moci** sa používa elektronický podpis alebo zaručený elektronický podpis. Ak sa v styku s orgánmi verejnej moci používa zaručený elektronický podpis, kvalifikovaný certifikát musí byť vydaný akreditovanou certifikačnou autoritou a musí obsahovať rodné číslo držiteľa certifikátu.

## Certifikačná autorita

Certifikáty verejného kľúča vydáva **certifikačná autorita**. Ide o poskytovateľa certifikačných služieb, ktorý

* vydáva certifikáty,
* zrušuje ich platnosť,
* poskytuje zoznam zrušených certifikátov,
* potvrdzuje existenciu a platnosť certifikátov,
* vyhľadáva a poskytuje vydané certifikáty.

Certifikačná autorita môže požiadať NBÚ o **akreditáciu**, čo je vlastne potvrdením dôveryhodnosti a bezpečnosti inštitúcie.

Akreditovanou certifikačnou autoritou môže byť právnická osoba alebo fyzická osoba – podnikateľ, ktorá má vytvorené materiálne, priestorové, technické, personálne, organizačné a právne podmienky na poskytovanie **akreditovaných certifikačných služieb**.

**Akreditovanou certifikačnou službou** je najmä

* vydávanie kvalifikovaných certifikátov,
* zrušovanie platnosti kvalifikovaných certifikátov,
* poskytovanie zoznamu zrušených kvalifikovaných certifikátov,
* potvrdzovanie existencie a platnosti kvalifikovaných certifikátov,
* vyhľadávanie a poskytovanie vydaných kvalifikovaných certifikátov,
* **dlhodobé uchovávanie** elektronických dokumentov podpísaných zaručeným elektronickým podpisom a
* **vydávanie časových pečiatok**.

Certifikačná autorita **vydaním certifikátu** verejného kľúča potvrdzuje pravosť predloženého verejného kľúča a skutočnosť, že držiteľ certifikátu disponuje súkromným kľúčom, ku ktorému patrí predložený verejný kľúč.

### Časová pečiatka

Je ekvivalentom pečiatky na dokument – ako informácia pripojená alebo inak logicky spojená s elektronickým dokumentom, ktorá musí spĺňať tieto požiadavky:

* nemožno ju vyhotoviť bez znalosti súkromného kľúča určeného na tento účet a bez elektronického dokumentu,
* na základe znalosti verejného kľúča patriaceho k súkromnému kľúču použitému pri jej vyhotovení možno overiť, že elektronický dokument, ku ktorému je pripojená alebo s ním inak logicky spojená, je zhodný s elektronickým dokumentom použitým na jej vyhotovenie,
* vyhotovila ju akreditovaná certifikačná autorita použitím súkromného kľúča určeného na tento účel,
* možno ju vyhotoviť len použitím bezpečného zariadenia na vyhotovenie časovej pečiatky,
* na verejný kľúč patriaci k súkromnému kľúču použitému na jej vyhotovenie vydala akreditovaná certifikačná autorita certifikát,
* umožňuje jednoznačne identifikovať dátum a čas, kedy bola vyhotovená.

Na právne úkony, ktoré sú uskutočňované elektronickými prostriedkami, podpísané zaručeným elektronickým podpisom a opatrené časovou pečiatkou sa osvedčenie pravosti podpisu nevyžaduje.

**Zaručený elektronický podpis** umožňuje bezpečnú komunikáciu tak na úrovni verejnej:

* s obchodnými registrami,
* daňovým úradom,
* sociálnou a zdravotnou poisťovňou,
* colnou správou,
* so súdmi a so živnostenským úradom, či katastrom nehnuteľností,

ako aj na úrovni súkromnej. Jeho využívanie následne umožňuje nemalé úspory financií, práce a času a v neposlednom rade tiež nenáročnú a plnohodnotnú archiváciu dokumentov v elektronickej podobe.

Pre zaručený elektronický podpis zákon sa vyžaduje splnenie všetkých požiadaviek uvedených pre elektronický podpis a navyše musí spĺňať požiadavky podľa §4 zákona o elektronickom podpise:

* je vyhotovený pomocou súkromného kľúča, ktorý je určený na vyhotovenie ZEP,
* možno ho vyhotoviť len s použitím bezpečného zariadenia na vyhotovenie elektronického podpisu,
* spôsob jeho vyhotovovania umožňuje spoľahlivo určiť, ktorá fyzická osoba zaručený elektronický podpis vyhotovila,
* na verejný kľúč, patriaci k súkromnému kľúču použitému na vyhotovenie ZEP, je vydaný kvalifikovaný certifikát.

**Zaručený elektronický podpis (ZEP)**, ktorý slúži na podpisovanie elektronických dokumentov, sa úspešne začína presadzovať už aj na Slovensku, pričom významným krokom v ostatnom čase bola novela Občianskeho súdneho poriadku, ktorá umožňuje elektronické podávanie žalôb a iných súdnych podaní podpísaných zaručeným elektronickým podpisom.

Takéto podanie nie je potrebné dopĺňať papierovou formou. Súdy majú zriadenú elektronickú podateľňu, ktorá vygeneruje potvrdenku, podpísanú zaručeným elektronickým podpisom, súdu s časom prijatia podania a elektronicky odošle odosielateľovi.

**Môžete požiadať o:**

* vydanie osobného certifikátu (EP),
* vydanie certifikátu pre právnickú osobu (EP),
* vydanie certifikátu pre server,
* vydanie kvalifikovaného certifikátu (ZEP),
* dodanie bezpečného zariadenia na uloženie kvalifikovaného certifikátu.

## Využitie

**Elektronický podpis** a s ním súvisiaci komerčný certifikát sa v dnešnej dobe využíva najmä pri:

* podpisovaní e-mailových správ – v rámci spoločnosti, ale aj správ smerujúcich von z organizácie, prostredníctvom ich šifrovania,
* bezpečnom prihlasovaní sa do systému,
* zasielanie výplatných pások elektronicky,
* zasielanie elektronických faktúr,
* v súvislosti s daňovým riaditeľstvom, katastrom nehnuteľností (1 rovnopis dostanete vy a 1 musí zostať na katastri), obchodným registrom, súdmi, Najvyšším kontrolným úradom SR, Národnou radou SR, Slovenskou obchodnou inšpekciou, Všeobecnou zdravotnou poisťovňou a.s., Národnou agentúrou pre sieťové a elektronického služby.

**Výhody** - nižšie náklady na poštovné a aj samotné konanie

**Certifikát verejného kľúča** je elektronický dokument, ktorým vydavateľ certifikátu potvrdzuje, že v certifikáte uvedený verejný kľúč patrí osobe, ktorej je certifikát vydaný.

## §40 zákona č. 40/1964 Zb.

*Písomná forma je zachovaná, ak je právny úkon urobený telegraficky, ďalekopisom alebo elektronickými prostriedkami, ktoré umožňujú zachytenie obsahu právneho úkonu a určenie osoby, ktorá právny úkon urobila.*

**Písomná forma je zachovaná vždy, ak právny úkon urobený elektronickými prostriedkami je podpísaný zaručeným elektronickým podpisom.**

**Perspektívy:** zdravotníctvo, školstvo, archívnictvo.